Nikolaj Villumsen (EL), 2014-04-25:
Når man lytter til Dansk Folkeparti, kunne man jo få den tro, at Dansk Folkeparti slet ikke har fulgt med i debatten.
Altså, jeg håber da, at Dansk Folkeparti har bemærket, at Edward Snowden har rejst en meget, meget vigtig debat, hvor der er kommet oplysninger frem, som ikke er blevet undsagt af den amerikanske efterretningstjeneste.
Det er oplysninger om, at borgere, at virksomheder, at menneskerettighedsorganisationer, at politikere i nært allierede lande bliver overvåget af den amerikanske efterretningstjeneste – ja, sågar, at man ude på Amager under klimatopmødet har overvåget Bella Center.
Altså, hvis Dansk Folkeparti har overset det, undrer det mig meget.
Jeg synes, Edward Snowden har rejst en vigtig debat.
Jeg synes, vi skylder ham at sikre ham en hjælpende hånd ved at give ham opholdstilladelse i Danmark.
Derfor fremsætter vi det her beslutningsforslag.
Jeg kunne høre, at Dansk Folkeparti var meget bekymret over, at der var oplysninger, der kunne udgøre en sikkerhedsrisiko, blandt de ting, man mente han havde lækket.
Der undrer det mig bare, at Dansk Folkeparti så ikke vil give ham den opholdstilladelse, så han ikke skal leve i Moskva på Putins nåde, men kan opholde sig i sikkerhed i Danmark.
Tak for det.
Whistlebloweren Edward Snowden har gjort en stor og farlig indsats ved at afsløre den omfattende overvågning fra den amerikanske spiontjeneste, NSA, og jeg mener, at vi skylder ham en stor tak.
Var det ikke for Edward Snowdens afsløringer, ville vi ikke have haft den debat om masseovervågning, som kører lige nu i både den danske og internationale offentlighed.
Det er selve grundlaget i et demokratisk retssamfund, at myndighederne værner om borgernes retssikkerhed og privatliv.
Snowden har afsløret, at det ansvar svigtes.
Den amerikanske spiontjeneste, NSA, masseovervåger borgere, interesseorganisationer, virksomheder og politikere i selv nært allierede lande.
Det skaber en berettiget frygt for, at NSA kigger med, når vi sender mails eller taler i telefon med hinanden, at der foregår industrispionage imod vores virksomheder, at danske politikere og politiske institutioner overvåges, som det er sket under klimatopmødet i København, eller som det er sket med den tyske kansler Merkels telefon.
Jeg mener, at debatten om masseovervågning er vigtig, og jeg mener, at den danske regering skylder befolkningen svar på, hvilket samarbejde der foregår mellem den danske og den amerikanske efterretningstjeneste, om NSA overvåger danskerne med eller uden aftale med de danske myndigheder.
Jeg mener, at Snowden fortjener støtte fra os i form af en opholdstilladelse.
Havde Snowden været russer, er der ingen tvivl om, at han havde fået vestlig støtte og en hjælpende hånd, men Snowden er amerikaner, så et flertal i Folketinget vil lade ham i stikken.
Jeg synes ærlig talt, at det er pinligt.
Vi ved, at Snowden står over for en lukket retssag, og vi ved, at han kan forvente en hård straf.
Skulle vi være i tvivl, kan vi bare se på, hvad der skete med whistlebloweren Bradley Manning, som har fået en hård straf for netop at være whistleblower.
Spørgsmålet, vi tager stilling til i dag, er, om vi skal acceptere en hård straf til Snowden.
Men afvisningen af ophold til Snowden er ikke bare pinlig.
Det er også dumt, for hvilken fordel har Danmark af, at Snowden opholder sig i Rusland på Putins nåde?
Hvilke fordele har vi i, at Snowden risikerer at blive presset til at udlevere oplysninger til den russiske efterretningstjeneste om Danmark, om NATO eller EU?
Det er mig fuldstændig uforståeligt, at den sikkerhedstrussel overhovedet ikke bekymrer flertallet i Folketinget i dag.
Med det her forslag taler Enhedslisten og hr. Uffe Elbæk ikke om at give Snowden asyl.
Det er ikke det, Folketinget tager stilling til.
Der tales heller ikke om at ændre asylreglerne, som det har været forsøgt fremstillet af flere partier i mediedebatten.
Der er tale om, at vi fra dansk side skal tilbyde Snowden opholdstilladelse i Danmark.
Det er ikke et hypotetisk spørgsmål, som det også er blevet sagt i debatten op til diskussionen i dag.
Det er et konkret beslutningsforslag, som vil gøre det muligt for Snowden at komme væk fra Moskva og komme væk fra Putin.
Jeg er ikke et sekund i tvivl om, at fik han den chance, ville han tage den.
Det har været fremført, at danske udleveringsaftaler med USA kan medføre, at Snowden automatisk skal udleveres til USA, men det holder ikke, for det spørgsmål handler om politisk vilje.
Vil et flertal i Folketinget sikre Snowden ophold i Danmark uden at risikere retsforfølgelse og udlevering, som vi foreslår med det her beslutningsforslag, kan vi give ham den mulighed, men det tør et flertal i Folketinget ikke.
Når det gælder kampen for retten til information, kampen for retten til ytringsfrihed, kampen for retten til borgernes grundlæggende ret til at leve uden overvågning og masseovervågning, gælder den kamp kun, så længe amerikanerne tillader det.
Jeg synes ærlig talt ikke, at det holder.
Enhedslisten støtter at give whistlebloweren Edward Snowden opholdstilladelse i Danmark.
Jeg synes, vi skylder Snowden en stor tak for at have rejst en vigtig demokratisk debat.
Jeg synes, vi skylder Snowden en hjælpende hånd, og jeg synes, vi skylder Snowden at have en smule af det mod, som han har haft, til at gå op imod den amerikanske regering, som er gået langt, langt over stregen med masseovervågning.